มหกรรมลดภาษีLTF-RMFเริ่ม15–18 ธ.ค.
ตลาดหุ้นผนึกบลจ. จัดมหกรรมลดภาษีนาทีสุดท้าย ขายกองทุนลดหย่อนภาษี 15-18 ธ.ค. กลางห้างเซ็นทรัลเวิลด์
9 ธ.ค. 2554

ตลาดหุ้นผนึกบลจ. จัดมหกรรมลดภาษีนาทีสุดท้าย ขายกองทุนลดหย่อนภาษี 15-18 ธ.ค. กลางห้างเซ็นทรัลเวิลด์
นายภากร ปีตธวัชชัย รองผู้จัดการ สายงานการตลาด ตลาดหลักทรัพย์แห่งประเทศไทย (ตลท.) ผู้บริหารโครงการให้เงินทำงานผ่านกองทุนรวม เปิดเผยว่า โครงการให้เงินทำงานผ่านกองทุนรวม โดยตลาดหลักทรัพย์ฯ สมาคมบริษัทจัดการลงทุน  และบริษัทหลักทรัพย์จัดการกองทุนรวม (บลจ.) จัด “มหกรรมลดภาษีนาทีสุดท้ายด้วย LTF- RMF” 15-18 ธ.ค.นี้ ที่ศูนย์การค้าเซ็นทรัลเวิลด์  เป็นหนึ่งในกิจกรรมของโครงการฯ ที่จัดต่อเนื่องมาเป็นครั้งที่ 7 และได้รับการตอบรับเพิ่มขึ้นทุกปี 
การดำเนินงานของโครงการตลอด 9 ปีที่ผ่านมาส่งผลให้ผู้ลงทุนใช้กองทุนรวมเป็นทางเลือกการออมการลงทุนมากขึ้น โดยมีจำนวนผู้ถือหน่วยลงทุนเพิ่มขึ้นอย่างต่อเนื่อง เพียงครึ่งปีแรกของปี 2554 มีบัญชีผู้ถือหน่วยเพิ่มขึ้น 260,820 บัญชี เพิ่มขึ้นจากสิ้นปี 2553 ถึง 10.60% 
นางวรวรรณ ธาราภูมิ นายกสมาคมบริษัทจัดการลงทุน กล่าวว่า ปัจจุบันมูลค่าทรัพย์สินรวมทั้งอุตสาหกรรม ณ วันที่ 2 ธ.ค.2554 อยู่ที่ 2.02 ล้านล้านบาท เป็นกองทุนรวมเพื่อการเลี้ยงชีพ (RMF) 99 กองทุน มูลค่า 84,666 ล้านบาท และกองทุนรวมหุ้นระยะยาว (LTF) 52 กองทุน มูลค่า 134,603 ล้านบาท ซึ่งตามปกติกองทุน 2 ประเภทนี้ผู้ลงทุนจะตัดสินใจลงทุนในช่วงปลายปี จึงคาดว่าจะมีธุรกรรมเพิ่มขึ้นอย่างมากในช่วงสิ้นปี   "แม้บรรยากาศอาจไม่คึกคักเท่าปีก่อนๆ เพราะมีปัจจัยบั่นทอนบรรยากาศการลงทุน เช่น สึนามีญี่ปุ่น ปัญหาหนี้สินยุโรปและอเมริกา รวมถึงปัญหาอุทกภัยในประเทศไทย แต่ด้วยมีสัญญาณปัจจัยบวกของเศรษฐกิจโลก ฐานะทางการเงินการคลังของไทยที่แข็งแกร่ง ผู้ลงทุนสามารถทยอยลงทุนสะสมได้ โดยขอให้ผู้ลงทุนพิจารณาความเสี่ยงและผลตอบแทนระยะยาวเป็นหลัก ส่วนการลงทุนในกองทุน RMF และ LTF นั้น ไม่อยากให้มองเรื่องสิทธิประโยชน์ทางภาษีแต่เพียงอย่างเดียว แต่อยากให้มุ่งเน้นเป็นทางเลือกหลักในการบริหารเงินลงทุนด้วย"นางวรวรรณ กล่าว 
สำหรับงานในครั้งนี้มีกองทุนรวมถึง 1,293 กองทุน ซึ่งในจำนวนนี้เป็นกองทุน  LTF และ RMF กว่า 150 กองทุน จาก 18 บลจ. ชั้นนำ ให้ผู้ร่วมงานได้เลือกลงทุน พร้อมบริการคำนวณภาษี ให้คำปรึกษาวางแผนการลงทุน วิธีการดูผลดำเนินงาน และพิเศษสำหรับงานนี้ รับโผกองทุนเด่นทั้ง LTF RMF และกองทุนที่เหมาะกับสภาวะการณ์ปัจจุบัน พร้อมรับของสมนาคุณจากบลจ.ที่ระดมโปรโมชั่นพิเศษมานำเสนอภายในงานอีกด้วย